Ανίχνευση της Ε7 ογκοπρωτεΐνης και του DNA του ιού των ανθρωπίνων θηλωμάτων ως μεθόδων δευτερογενούς πρόληψης του καρκίνου του τραχήλου της μήτρας
Authors: Χατζησταματίου Κίμων 
Published: September 2021

Η παρούσα διατριβή είχε ως στόχο την ανάπτυξη και αρχική διαγνωστική αξιολόγηση μίας νέας μεθόδου ανίχνευσης της Ε7 πρωτεΐνης του HPV ως μεθόδου διαλογής των HPV θετικών γυναικών προς κολποσκόπηση. Γυναίκες, 30-60 ετών υποβλήθηκαν σε λήψη κολποτραχηλικού επιχρίσματος, που εξετάστηκε κυτταρολογικά (κυτταρολογία υγρής φάσης) αλλά και ως προς την ανίχνευση high-risk (hr) HPV DNA, σύμφωνα με τη μέθοδο Multiplex Genotyping (MPG). Γυναίκες θετικές για τουλάχιστο μία από αυτές τις δοκιμασίες υποβλήθηκαν σε κολποσκόπηση και όπου χρειαζόταν, σε ιστοληψία. Σε έναν αριθμό από αυτές τις γυναίκες έγινε ανίχνευση της Ε7 πρωτεΐνης του HPV (sandwich ELISA) χρησιμοποιώντας πέντε διαφορετικές δοκιμασίες ανίχνευσης, που αντιστοιχούσαν σε διαφορετικό συνδυασμό τύπων HPV, τις εξής: recomWell HPV 16/18/45 KJhigh, recomWell HPV 39/51/56/59, recomWell HPV 16/31/33/35/52/58, recomWell HPV HR screen και recomWell HPV 16/18/45 KJlow. Σε 1.723 από τις 1.762 γυναίκες της μελέτης ο επιπολασμός hrHPV ήταν 17,7% και των τύπων HPV16/18, 9,6%. Η κυτταρολογία είχε αποτέλεσμα ASCUS+ (Atypical Squamous Cells of Undetermined Significance or worse) στο 7,6%. Τραχηλική Ενδοεπιθηλιακή Νεοπλασία βαθμού 2 ή χειρότερου (Cervical Intraepithelial Neoplasia grade 2 or worse – CIN2+) ανιχνεύθηκε σε 28 περιπτώσεις (1,6%). Η ευαισθησία της κυτταρολογίας (ASCUS+) και του HPV DNA test για την ανίχνευση CIN2+ ήταν 50,0% και 100,0% και η ειδικότητα 94,49% και 85,49% αντίστοιχα. Η προσέγγιση κατά την οποία παραπομπή προς κολποσκόπηση γίνονταν μόνο για HPV16/18 θετικές γυναίκες και από τις υπόλοιπες hrHPV θετικές μόνο σε όσες υπήρχε θετική κυτταρολογία παρουσίασε ευαισθησία 78,57% και θετική προγνωστική αξία 13,17%. Η ανάλυση, σχετικά με τη διαλογή των HPV θετικών γυναικών έγινε επί 1.473/1.723, για τις οποίες υπήρχε αποτέλεσμα για την Ε7 πρωτεΐνη. Στις HPV16/18 θετικές γυναίκες ανιχνεύθηκαν 16 CIN2+. Η μη διαλογή των γυναικών αυτών προς κολποσκόπηση παρουσίασε ευαισθησία 100,0%, θετική προγνωστική αξία 11,11% ενώ ο αριθμός των κολποσκοπήσεων που χρειάστηκε για την ανίχνευση μίας περίπτωσης CIN2+ ήταν 9,0. Η ευαισθησία ανίχνευσης της Ε7 πρωτεΐνης ως μεθόδου διαλογής των HPV16/18 θετικών γυναικών προς κολποσκόπηση ήταν 75,0-100,0% με θετική προγνωστική αξία 16,86-26,08% ενώ ο αριθμός κολποσκοπήσεων για τη διάγνωση μίας περίπτωσης CIN2+ ήταν 3,83-5,93, ανάλογα με την Ε7 δοκιμασία. Η κυτταρολογία ως μέθοδος διαλογής των HPV θετικών γυναικών, εκτός HPV16/18, στην ομάδα των οποίων ανιχνεύθηκαν 11 περιπτώσεις CIN2+, παρουσίασε ευαισθησία 45,45%, θετική προγνωστική αξία 27,77%, ενώ ο αριθμός των απαραίτητων κολποσκοπήσεων για τη διάγνωση μίας περίπτωσης CIN2+ ήταν 3,6. Οι τιμές αυτών των δεικτών για τις δοκιμασίες ανίχνευσης της Ε7 πρωτεΐνης ήταν 72,72-100,0%, 16,32-25,0% και 4,0 έως 6,12 ανάλογα με τη δοκιμασία. Συμπερασματικά, τα αποτελέσματα της διατριβής, υποστηρίζουν τη χρήση του HPV DNA test ως μεθόδου αρχικού ελέγχου για την πρόληψη του καρκίνου του τραχήλου της μήτρας, με ταυτόχρονη HPV16/18 τυποποίηση και κυτταρολογία για τις γυναίκες που είναι αρνητικές για HPV16/18 αλλά θετικές για κάποιον άλλο τύπο υψηλού κινδύνου του HPV. Επιπλέον, υποστηρίζεται η χρήση της ανίχνευσης της Ε7 πρωτεΐνης του HPV για τη διαλογή των HPV16/18 θετικών γυναικών προς κολποσκόπηση σε σχέση με τη μη διαλογή, αλλά και για τη διαλογή των HPV θετικών γυναικών για τύπους HPV εκτός των HPV16/18, σε σχέση με την κυτταρολογία.